KOMISIJAS PAZIŅOJUMS EIROPAS PARLAMENTAM UN PADOMEI par dalībvalstu 2010. gadā iesniegto fiskālo datu kvalitāti /* COM/2011/0187 galīgā redakcija */





[pic] | EIROPAS KOMISIJA | Briselē, 11.4.2011 COM(2011) 187 galīgā redakcija KOMISIJAS PAZIŅOJUMS EIROPAS PARLAMENTAM UN PADOMEI par dalībvalstu 2010. gadā iesniegto fiskālo datu kvalitāti KOMISIJAS PAZIŅOJUMS EIROPAS PARLAMENTAM UN PADOMEI par dalībvalstu 2010. gadā iesniegto fiskālo datu kvalitāti SATURS 1. Priekšvēsture 3 1.1. Grozītā regula 3 2. Galvenie konstatējumi par 2010. gada paziņojumiem par valdības budžeta deficīta un parāda līmeni 4 2.1. Savlaicīgums un pilnīgums 4 2.1.1. Savlaicīgums 4 2.1.2. Tabulu pilnīgums un papildu informācija 4 2.1.3. Papildu tabulas par finanšu satricinājumiem 5 2.2. Statistikas datu atbilstība uzskaites noteikumiem un to saskanība 5 2.2.1. Informācijas apmaiņa un precizējumi 5 2.2.2. Dialogs un metodoloģijas izpētes apmeklējumi 5 2.2.3. Eurostat īpašās konsultācijas 6 2.2.4. Jaunākie metodoloģijas jautājumi 7 2.2.5. Atbilstība attiecīgajiem valdības kontiem 7 2.3. Publicēšana 7 2.3.1. Galveno rādītāju un sīki izstrādātu paziņošanas tabulu publicēšana 7 2.3.2. Piezīmes par datu kvalitāti 7 2.3.3. Iesniegto datu grozījumi 8 2.3.4. Metadatu (aprakstu) publicēšana 8 3. Secinājumi 8 PRIEKšVēSTURE Padomes Regulas Nr. 479/2009 8. panta 3. punktā par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru[1], ir noteikts, ka Komisija Eurostat (turpmāk “ Eurostat ”) regulāri iesniedz ziņojumu Eiropas Parlamentam un Padomei par dalībvalstu iesniegto faktisko datu kvalitāti. Ziņojumā tiek sniegts vispārējs novērtējums par atbilstību uzskaites noteikumiem, datu pilnīguma, ticamības, savlaicīguma un saskanīguma principam. Eurostat regulāri novērtē dalībvalstu iesniegto faktisko datu kvalitāti, kā arī tajos izmantoto vispārējās valdības sektora kontu kvalitāti, kas sagatavoti atbilstoši Padomes 1996. gada 25. jūnija Regulai (EK) Nr. 2223/96 par Eiropas nacionālo un reģionālo kontu sistēmu Kopienā (EKS 95)[2]. Novērtējums galvenokārt pamatojas uz datiem par vispārējās valdības budžeta izpildi un vispārējās valdības aktīviem un saistībām. Šis novērtējums veltīts faktoriem, kuri izskaidro vispārējās valdības budžeta deficītu/pārpalikumu un vispārējās valdības parāda pārmaiņas. Dalībvalstis divreiz gadā nosūta šo informāciju Eurostat . Novērtējumā iekļauta arī papildu informācija, piemēram, “Aptauja par EDP paziņošanas tabulām” un dalībvalstu divpusēji precizējumi. Lai uzturētu pastāvīgu dialogu ar dalībvalstīm, Eurostat pārmērīga budžeta deficīta novēršanas procedūras ( EDP ) dialoga procesā regulāri apmeklē katru dalībvalsti. Šā ziņojuma pamatā ir galvenie atzinumi un rezultāti, kas iegūti no 2010. gadā iesniegtajiem EDP paziņojumiem, uzmanību pievēršot jaunākajai informācijai, proti, pēdējam paziņojumam (2010. gada oktobris). Vajadzības gadījumā ir veikts salīdzinājums ar 2010. gada aprīļa paziņojumu, kā arī 2009. gada aprīļa un oktobra paziņojumu. Grozītā regula Padomes Regulu (EK) Nr. 479/2009 2010. gada jūlijā grozīja attiecībā uz statistikas datu kvalitāti pārmērīga budžeta deficīta novēršanas procedūras kontekstā[3]. Grozītā regula jo īpaši nodrošina EDP metodoloģijas izpētes apmeklējumu pamatu “izņēmuma gadījumos, kad ir skaidri konstatēti nozīmīgi ar datu kvalitāti saistīti riska faktori vai problēmas”. Eurostat informēs EFC un CMFB par lēmumu doties šādā apmeklējumā. Turklāt apmeklējumi EDP dialoga procesā notiks biežāk. Ar regulu Eurostat un VSI tika pilnvarotas arī pārbaudīt datu avotus, no kuriem iegūst statistikas datus, un šo datu avotu apkopošanas procesu[4]. Turklāt Eurostat var pārbaudīt to vienību grupu pilnīgumu, kuras ir iekļautas šajos datu avotos. Tas ļautu Eurostat izdarīt detalizētus secinājumus par sniegto datu kvalitāti, kā aprakstīts 8. panta 1. punktā. Eurostat un VSI paplašināto pilnvaru kombinēšana palīdzēs izveidot visās dalībvalstīs piemērojamu pastāvīgu preventīvu sistēmu, kurai būs trīs mērķi, proti, labāka preventīva risku uzraudzība, noteikšana un novērtēšana, lai iespējami ātri varētu ierosināt koriģējošus pasākumus. Gaidāmajā Komisijas paziņojumā tiks aplūkota iepriekš minēto pastiprināto pilnvaru īstenošana un pasākumi, lai novērstu vispārējas sistēmiska riska problēmas valstu statistikas sistēmās, kā to noteikusi Eiropas Statistikas pārvaldības konsultatīvā padome. GALVENIE KONSTATēJUMI PAR 2010. GADA PAZIņOJUMIEM PAR VALDīBAS BUDžETA DEFICīTA UN PARāDA LīMENI Savlaicīgums un pilnīgums Savlaicīgums Dalībvalstīm jāziņo Komisijai plānotie un faktiskie budžeta un bilances dati divreiz gadā līdz 1. aprīlim un 1. oktobrim[5]. 2010. gadā iesniegtie EDP paziņojumi bija par 2006.–2010. gadu. 2010. gada rādītāji ir valsts iestāžu plānotie rādītāji, savukārt 2006.–2009. gada rādītāji ir faktiskie dati, proti, galīgie, daļēji pabeigtie, provizoriskie vai lēstie rādītāji. Parasti datu iesniegšanas termiņi tiek pilnībā ievēroti. Otrajā 2010. gada datu iesniegšanas reizē visas dalībvalstis iesniedza datus pirms tiesību aktos paredzētā termiņa 2010. gada 1. oktobrī. Grieķijas iestādes 10. novembrī pēc metodoloģijas izpētes apmeklējuma atsūtīja vēl vienu paziņojumu[6]. Aprīļa paziņojuma laikā visas dalībvalstis iesniedza datus līdz 2010. gada 1. aprīlim, izņemot Grieķiju (1. aprīlī) un Franciju (atsūtīja plānotos datus par 2010. gadu tikai 2010. gada 12. aprīlī). Dažas dalībvalstis pēc pirmās datu iesniegšanas pārskatīja iesniegtos datus. 2010. gada oktobrī tika atsūtītas 29 pārskatītas datu kopas no 18 valstīm salīdzinājumā ar 2010. gada aprīli, kad 16 valstis atsūtīja 25 pārskatītas datu kopas. Izņemot Grieķiju, kura veica nozīmīgas pārskatīšanas, dalībvalstis atsūtīja lielāko daļu pārskatīto datu, atbildot uz Eurostat komentāriem, tehniskiem jautājumiem vai piezīmēm, un korekcijas attiecās uz nelielām kļūdām, iekšēju neatbilstību vai nepareizi aizpildītām tabulām. Tabulu pilnīgums un papildu informācija Paziņojumu tabulu aizpildīšana ir juridisks pienākums, un ir būtiski, lai Eurostat varētu pienācīgi uzraudzīt datu kvalitāti. Regulas (EK) Nr. 479/2009 8. panta 2. punktā teikts, ka dalībvalstīm jānodrošina Eurostat ar attiecīgo statistikas informāciju, kas “jo īpaši (…) ir: a) nacionālo kontu dati; b) apraksti; c) EDP paziņošanas tabulas; d) paziņojumiem pievienotās papildu aptaujas un skaidrojumi.” EDP paziņošanas tabulas ietver četras galvenās tabulu kopas. EDP 1. līdz 3. tabulas aizpildīšana ir juridisks pienākums, savukārt dalībvalstis pašas vienojās par EDP 4. tabulas sniegšanu[7]. 1. un 2A tabula (centrālā valdība) attiecas uz 2006. līdz 2010. gadu, savukārt pārējās tabulas attiecas uz 2006. līdz 2009. gadu[8]. Vairākums dalībvalstu ir aizpildījušas visas EDP paziņošanas tabulas[9]. Tomēr astoņas dalībvalstis 2010. gada oktobrī, sniedzot informāciju EDP 2. tabulai, nenorādīja saikni starp budžeta saldo un EDP pārpalikumu/deficītu visos apakšsektoros vai par visiem gadiem, vai norādīja, ka budžeta saldo atbilst EDP pārpalikumam/deficītam. Attiecībā uz EDP 3. tabulu ne visas dalībvalstis sniedza prasītos dalījumus. Jo īpaši bieži trūka informācijas postenī “aizdevumi” un “kapitāls”. Visas dalībvalstis iesniedza atbildes uz “Aptauju par paziņošanas tabulām”[10]. Kaut arī atbilžu pilnīgums un kvalitāte salīdzinājumā ar iepriekšējiem gadiem ir uzlabojusies, dažas valstis vēl joprojām nesniedz visas aptaujā pieprasītās ziņas. Papildu tabulas par finanšu satricinājumiem Kopš 2009. gada 15. jūlija Eurostat vāc datu kopu divās papildu tabulās par finanšu satricinājumiem. Šajās tabulās parādītas valdības intervences, lai tieši atbalstītu finanšu iestādes. Nefinanšu iestāžu atbalsta pasākumi vai vispārēji ekonomiski atbalsta pasākumi nav iekļauti. 2010. gadā savāktie dati attiecās uz 2007., 2008. un 2009. gadu. Tomēr jāuzsver, ka lielākā daļa intervences pasākumu bija 2008. gadā. Tikai viena valsts (Apvienotā Karaliste) jau informēja par 2007. gada iespējamām saistībām. Statistikas datu atbilstība uzskaites noteikumiem un to saskanība Informācijas apmaiņa un precizējumi Novērtēšanas periodā starp paziņojumu iesniegšanas termiņu 2010. gada 30. septembrī un datu publicēšanu 22. oktobrī Eurostat sazinājās ar visu dalībvalstu statistikas iestādēm, lai pieprasītu papildu informāciju un noskaidrotu, kā uzskaites noteikumi piemēroti konkrētiem darījumiem. Šis process noritēja vairākos sarakstes posmos starp Eurostat un valstu iestādēm. Pirmā precizējumu pieprasījumu kārta tika izsūtīta līdz 6. oktobrim, savukārt otro pieprasījumu kārtu nosūtīja 22 valstīm. Eurostat lūdza dažas valstis pārskatīt paziņošanas tabulas[11]. Dialogs un metodoloģijas izpētes apmeklējumi Regulā (EK) Nr. 479/2009 (grozīta ar Regulu (EK) Nr. 679/2010) paredzēts dialogs un metodoloģijas izpētes apmeklējumi. Ar dialogu saistītus dalībvalstu apmeklējumus regulāri veica, lai pārskatītu iesniegtos datus, izskatītu metodoloģijas jautājumus, apspriestu statistikas avotus un procesus, kas minēti aprakstos, un novērtētu atbilstību attiecīgajiem uzskaites noteikumiem, piemēram, par vispārējās valdības norobežošanu, ierakstīšanas laiku un valdības darījumu un saistību klasifikāciju. Metodoloģijas izpētes apmeklējumus veic tikai tad, ja Eurostat ir konstatējis būtisku risku vai problēmas saistībā ar datu kvalitāti, jo īpaši attiecībā uz izmantotajām metodēm, jēdzieniem un klasifikācijām. Eurostat 2010. gadā veica šādus EDP apmeklējumus: Somija (25. un 26. janvāris), Grieķija (vairāki EDP metodoloģijas izpētes apmeklējumi), Nīderlande (15. jūnijs), Malta (6. un 7. jūlijs), Ungārija (6. un 7. jūlijs), Rumānija (6. un 7. septembris), Bulgārija (16. un 17. septembris), Īrija (16. un 17. novembris), Lietuva (22. un 23. novembris), Beļģija (26. novembris), Francija (29. novembris) un Kipra (13. decembris). 2010. gadā tika veikta virkne metodoloģijas izpētes apmeklējumu Grieķijā. Šie metodoloģijas izpētes apmeklējumi notika pēc Eurostat paustajām iebildēm par Grieķijas 2009. gada oktobrī paziņotajiem budžeta deficīta un parāda rādītājiem un Komisijas sekojošā ziņojuma par Grieķijas statistiku, ko publicēja 2010. gada janvārī[12]. Apmeklējumu laikā atkārtoti tika apspriesti temati, kas jo īpaši ietvēra vienību klasifikāciju vispārējās valdības sektorā un ārpus tā (piemēram, sabiedriskais transports, TV un radio, slimnīcas un augstskolas), kapitāla ieguldījumus, publiskās un privātās partnerības, ES līdzekļu plūsmas un garantiju ierakstīšanu. Eurostat īpašās konsultācijas Dalībvalstis regulāri apspriedās ar Eurostat , lai noskaidrotu dažādus uzskaites jautājumus saistībā ar darbībām, kuras bija plānotas vai jau veiktas. Eurostat sniedz konsultācijas saskaņā ar spēkā esošajām pamatnostādnēm. Lai nodrošinātu atbilstību pārredzamības noteikumiem, kas paredzēti Regulā (EK) Nr. 479/2009, Eurostat publicē sniegto padomu[13], ja vien iesaistītā dalībvalsts neiebilst. Eurostat 2010. gadā ir publicējis šādus padomus: Beļģija ( Antwerp Masterplan Projects sektoru klasifikācija un valdības obligāciju ķīlu, kas kalpo par nodrošinājumu atvasināto instrumentu līgumos, ierakstīšana nacionālo kontu EDP ), Īrija (pagaidu viedoklis par to, kā saskaņā ar EKS 95 aplūko laiku, kad ieraksta procentu maksājumus par vienkāršajiem vekseļiem, ko maksā Anglo Irish Bank ), Nīderlande (nelikvīdu aktīvu nodrošinājuma instrumenta ierakstīšana par labu ING Bank ), Ungārija (darījumu ierakstīšanas laiks konkrētu cilvēku grupu atkārtotai iekļaušanai sociālās nodrošināšanas sistēmā), Vācija ( Erste Abwicklungsanstalt sektora klasifikācija) un Spānija (Aragonas autonomās kopienas vadītā ceļu tīkla projekta klasifikācija). Eurostat 2010. gadā sniedza konsultācijas par vairākiem metodoloģijas jautājumiem, ko pēc attiecīgo dalībvalstu pieprasījuma nepublicēja. Jaunākie metodoloģijas jautājumi Kā parasti Eurostat īpašu uzmanību veltīja EKS 95 noteikumu piemērošanai, jo īpaši jaunākajiem lēmumiem par tiem. Šie lēmumi tika iekļauti Rokasgrāmatā par valdības budžeta deficītu un parādu, kuras jaunāko redakciju publicēja 2010. gada oktobrī. Atbilstība attiecīgajiem valdības kontiem Paziņošanas termiņi 1. aprīlī un 1. oktobrī, ko noteica ar Regulu (EK) Nr. 479/2009, tika ieviesti, lai nodrošinātu saskanību ar attiecīgajiem gada un ceturkšņa valdības sektora kontiem, kuri Eurostat tika nosūtīti dažādās EKS 95 nosūtīšanas tabulās. Eurostat sistemātiski analizē EDP paziņojumu atbilstību attiecīgajiem valdības sektora kontiem. Piemēram, valdības izdevumu un ieņēmumu kopējiem rādītājiem jāatbilst iesniegtajiem deficīta rādītājiem. EDP datu vispārējā atbilstība paziņotajiem EKS 95 valdības kontiem pēdējos gados ir ievērojami uzlabojusies, tomēr tā joprojām ir labāka nefinanšu nevis finanšu datiem. Publicēšana Galveno rādītāju un sīki izstrādātu paziņošanas tabulu publicēšana Regulas (EK) Nr. 479/2009 14. pantā teikts: “Komisija ( Eurostat ) trīs nedēļu laikā pēc pārskatu sniegšanas termiņa, (…) paziņo faktiskos datus par valsts budžeta deficītu un valsts parādu, lai piemērotu Protokola par pārmērīga budžeta deficīta novēršanas procedūru. Datus paziņo, tos publicējot.” Datus par valdības budžeta deficītu un parādu kopā ar visām paziņošanas tabulām, kuras dalībvalstis ar pēdējiem datiem bija iesniegušas Eurostat, publicēja 22. aprīlī un 22. oktobrī. Oktobra publikācijas attiecās tikai uz 26 dalībvalstu datiem, izņemot Grieķijas datus un ES agregātus. Agregāti (ES kopā un euro zona) un dati par Grieķiju tika publicēti 2010. gada 15. novembrī[14] kopā ar pārējo 26 dalībvalstu datiem, kuri nebija mainījušies, salīdzinot ar 2010. gada 22. oktobra paziņojumu. Turklāt Eurostat tīmekļa vietnē publicē valdības gada un ceturkšņa finanšu statistiku, kas ir EDP datu pamatā, kopā ar informāciju par uzkrāto lielumu plūsmu korekciju[15]. Eurostat arī publicēja dalībvalstu sniegto informāciju par valdības intervencēm saistībā ar finanšu satricinājumiem[16]. Saskaņā ar Regulu (EK) Nr. 479/2009 dalībvalstis publicē faktiskos datus par budžeta deficītu un parādu. Vairākums dalībvalstu ir informējušas Eurostat , ka tās publicē visas paziņošanas tabulas. Piezīmes par datu kvalitāti Eurostat izteica piezīmi par Grieķijas sniegto datu kvalitāti 2010. gada aprīļa paziņojumā. Šī piezīme tika atsaukta 2010. gada novembra paziņojumā presei. Iesniegto datu grozījumi Eurostat 2009. un 2010. gada EDP paziņojumos presei sniedza paskaidrojumus par Apvienotās Karalistes paziņoto datu grozījumiem attiecībā uz visiem paziņojumiem 2009. un 2010. gadā[17]. “ Eurostat ir grozījis budžeta deficīta datus, ko Apvienotā Karaliste paziņoja par 2006.―2009. gadu attiecībā uz UMTS licenču ieņēmumu ierakstīšanas saskanīgumu 2000. gadā. Tādējādi valdības deficīts 2007. un 2008. gadā (kā arī 2007./2008., 2008./2009. finanšu gadā) palielinās par GPB 1,044 miljoniem (0,1% no IKP) un 2006. un 2009. gadā (2006./2007. un 2009./2010. finanšu gadā) tas palielinās par GPB 1,045 miljoniem (0,1% no IKP). Paziņotie parāda rādītāji nemainās.” Metadatu (aprakstu[18]) publicēšana Regulā (EK) Nr. 479/2009 paredzēts, ka EDP apraksti ir daļa no statistikas informācijas, kas dalībvalstīm ir jāsniedz, lai Eurostat varētu pārbaudīt atbilstību EKS 95 noteikumiem. Turklāt regulā ir paredzēts, ka valstīm ir obligāti jāpublicē šie apraksti. Eurostat ir publicējis visu dalībvalstu aprakstus. Visas dalībvalstis paziņoja, ka tās ir publicējušas EDP aprakstus savā valstī vai plāno to darīt. SECINāJUMI Eurostat secina, ka 2010. gadā fiskālo datu kvalitāte turpināja uzlaboties. Kopumā dalībvalstis ir sniegušas labāku informāciju gan EDP paziņošanas tabulās, gan citās attiecīgās statistikas atskaitēs. Patlaban EDP datu atbilstība paziņotajiem EKS 95 valdības kontiem ir apmierinoša un aizvien uzlabojas, jo īpaši finanšu jomā, salīdzinot ar stāvokli iepriekšējos gados. 2010. gada netika izteiktas piezīmes par iesniegto datu kvalitāti, izņemot piezīmi par Grieķijas sniegto datu kvalitāti 2010. gada aprīļa paziņojumā. Šī piezīme tika atsaukta 2010. gada novembrī. Noslēdzot ilgstošo un kritisko procesu, kas ilga kopš 2009. gada oktobra, Eurostat 22. novembrī secināja, ka Grieķijas jaunākie pārskatītie dati par 2006.―2009. gadu ir pietiekami ticami EDP vajadzībām un atbilst citu ES dalībvalstu datu kvalitātei. Eurostat tīmekļa vietnē ir pieejams īpašs informācijas paziņojums par Grieķijas fiskālajiem datiem. Lai gan panākti atzīstami uzlabojumi, joprojām ir dažas problēmas attiecībā uz atbilstību uzskaites noteikumiem un pilnīgumu un atsevišķas sniegtās statistikas informācijas kvalitāti. Tāpēc Eurostat ir aicinājis dalībvalstis uzlabot valdības finanšu statistikas kvalitāti, lai panāktu vēlamo kvalitātes līmeni attiecībā uz valdības datu atbilstību uzskaites noteikumiem un pilnīguma, ticamības, savlaicīguma un saskanības principam. Turklāt, pamatojoties uz Grieķijas gadījumā gūto pieredzi un Eiropas Statistikas pārvaldības konsultatīvās padomes novērojumiem, Komisija sagatavos paziņojumu par sistēmiska riska jautājumiem valstu statistikas sistēmās un uz risku balstītas pieejas izstrādi attiecībā uz pārmērīga budžeta novēršanas procedūras datiem, īpaši par sākumdatu uzlabošanu, īstenojot Eurostat pastiprinātās pilnvaras saskaņā ar grozīto Regulu (EK) Nr. 479/2009. [1] OV L 145, 10.6.2009., 1. lpp. [2] OV L 310, 30.11.1996., 1. lpp. [3] Padomes Regula (EK) Nr. 679/2010 (OV L 199, 30.7.2010., 1. lpp.). [4] Šim nolūkam izstrādā uz risku balstītu pieeju. [5] Regulas (EK) Nr. 479/2009 3. panta 1. un 3. punkts. [6] Sīkāka informācija par Grieķijas fiskālajiem datiem ir iekļauta Eurostat 2010. gada 15. novembra ziņojumā “Informācijas paziņojums par Grieķijas fiskālajiem datiem”, kas ir pieejams Eurostat tīmekļa vietnē: http://epp.eurostat.ec.europa.eu/portal/page/portal/government_finance_statistics/introduction. [7] Skatīt Padomes 1993. gada 22. novembra protokola paziņojumus. [8] Grozītajā Padomes Regulā (EK) Nr. 479/2009 nav tieši prasīts sniegt plānotos datus citās EDP tabulās, izņemot 1. un 2A tabulu. [9] Šo tabulu sīkāku aprakstu skatīt Eurostat tīmekļa vietnē. Skatīt http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL. [10] Šajā aptaujas anketā ir 13 iedaļas, kurās jānorāda kvantitatīva un dažreiz arī kvalitatīva informācija vairākās jomās, piemēram, nodokļu un sociālo iemaksu darījumi un darījumi ar ES, militāru iekārtu iegāde, valdības garantijas, parādu atcelšana, valdības kapitāla ieguldīšana publiskās sabiedrībās, publiskās un privātās partnerības u. tml. [11] Skatīt 2.1. iedaļu. [12] Skatīt http://epp.eurostat.ec.europa.eu/portal/page/portal/government_finance_statistics/procedure/eurostat_edp_visits_member_states. [13] Skatīt http://epp.eurostat.ec.europa.eu/portal/page/portal/government_finance_statistics/methodology/advice_member_states. [14] Eurostat paziņojumi presei Nr. 55/2010, 157/2010 un 170/2010. [15] Eiropas Kopienu Statistikas biroja tīmekļa vietnē sadaļa “Valdības finanses” nodrošina publisku pieeju statistikas informācijai par pārmērīga budžeta deficīta novēršanas procedūru un attiecīgajiem valdības sektora kontiem, tostarp datiem, ar metodoloģiju saistītiem lēmumiem un rokasgrāmatām, kā arī atzinumiem par apmeklējumiem, kas saistīti ar EDP dialogu: http://epp.eurostat.ec.europa.eu/portal/page/portal/government_finance_statistics/introduction . [16] Skatīt http://epp.eurostat.ec.europa.eu/portal/page/portal/government_finance_statistics/procedure/supplementary_tables_financial_turmoil. [17] Saskaņā ar Padomes Regulas (EK) 479/2009 15. panta 2. punktu Komisija (Eurostat ) var grozīt dalībvalstu iesniegtos faktiskos datus un ziņot grozītos datus, pamatojot izdarītos labojumus, ja ir pierādījums tam, ka dalībvalstu iesniegtie faktiskie dati neatbilst 8. panta 1. punktā izvirzītajām prasībām. [18] Metožu, procedūru un avotu apraksti, ko izmanto, lai apkopotu faktiskos datus par deficītu un parādu un tajos izmantotajiem valdības sektora kontiem.